[pic] | COMISIA COMUNITĂŢILOR EUROPENE |

Bruxelles, 3.8.2007

COM(2007) 475 final

2005/0191 (COD)

AVIZUL COMISIEI în temeiul articolului 251 alineatul (2) paragraful al treilea litera (c) din Tratatul CE cu privire la amendamentele Parlamentului European la poziţia comună a Consiliului privind propunerea de

REGULAMENT AL PARLAMENTULUI EUROPEAN ŞI AL CONSILIULUI privind normele comune în domeniul siguranţei aviaţiei civile

2005/0191 (COD)

AVIZUL COMISIEI în temeiul articolului 251 alineatul (2) paragraful al treilea litera (c) din Tratatul CE cu privire la amendamentele Parlamentului European la poziţia comună a Consiliului privind propunerea de

REGULAMENT AL PARLAMENTULUI EUROPEAN ŞI AL CONSILIULUI privind normele comune în domeniul siguranţei aviaţiei civile

de modificare a propunerii Comisiei în temeiul articolului 250 alineatul (2) din Tratatul CE

1. Introducere

Articolul 251 alineatul (2) paragraful al treilea litera (c) din Tratatul CE Comisiei i se solicită să emită un aviz cu privire la amendamentele propuse de Parlamentul European la a doua lectură. Avizul Comisiei cu privire la amendamentele propuse de Parlament este prezentat în continuare.

2. Context

Data transmiterii propunerii către PE şi către Consiliu (document COM(2005) 0429 final – C6-0290/2005 - 2005/0191(COD): | 22.9.2005 |

Data avizului Comitetului Economic şi Social European: | 20.4.2006 |

Data avizului Parlamentului European, prima lectură: | 15.6.2006 |

Data adoptării poziţiei comune: | 11.12.2006 |

Data avizului Parlamentului European, a doua lectură: | 25.4.2007 |

3. Obiectul propunerii Comisiei

Regulamentul (CE) nr. 2320/2002 al Parlamentului European şi al Consiliului de instituire a unor norme comune în domeniul siguranţei aviaţiei civile este în vigoare din ianuarie 2003. Experienţa acumulată pe baza inspecţiilor Comisiei şi a punerii în aplicare cotidiene a regulamentului respectiv de către statele membre arată că transpunerea treptată în legislaţie a unui set de recomandări cu caracter neobligatoriu, elaborate de către statele membre, a dus la o serie de probleme care au afectat punerea în aplicare, într-un mod mai serios, a regulamentului, din cauza elaborării şi adoptării în grabă a regulamentului în urma evenimentelor de la 11 septembrie 2001.

De aceea, Comisia a propus revizuirea regulamentului pentru a clarifica, simplifica şi armoniza suplimentar cerinţele legale în scopul consolidării siguranţei aviaţiei civile în general. Noul regulament-cadru trebuie să stabilească numai principiile de bază ale demersurilor ce trebuie întreprinse pentru a asigura aviaţia civilă contra actelor de intervenţie ilicite, în timp ce dispoziţiile de punere în aplicare trebuie să fixeze modalităţile tehnice şi procedurale de realizare a acestora.

4. avizul comisiei cu privire la amendamentele adoptate de către parlament

Comisia poate accepta în parte sau în totalitate majoritatea modificărilor adoptate de Parlamentul European la a doua lectură. Amendamentele acceptate de către Comisie confirmă propunerea iniţială a Comisiei, introduc unele modificări minore de redactare fără a modifica propunerea, adaugă cerinţe de raportare şi introduc o dispoziţie foarte oportună în materie de cooperare cu Organizaţia Internaţională a Aviaţiei Civile (OIAC).

Comisia poate accepta în totalitate (sub rezerva unor reformulări, după caz) amendamentele 1, 4, 5, 9, 11, 14, 16, 18, 19, 24, 27, 28, 30, 35, 40, 41, 42, 43, 45, 48, 50, 52, 53, 55, 58, 59, 61, 64, 65, 69, 71, 76, 80, 83, 91 şi 93. Comisia poate accepta, în principiu, amendamentele 12, 17, 20, 23, 25, 26, 38, 46, 49, 56, 68, 92, 94 şi 96, şi parţial 6, 7, 13, 15, 29, 34, 51, 54, 70 şi 72. Celelalte amendamente 2, 3, 8, 10, 21, 22, 31, 32, 33, 36, 37, 39, 44, 47, 57, 60, 62, 63, 66, 67, 73, 74, 75, 77, 78, 79, 81, 82, 84, 85, 86, 87, 88, 89, 90, 95 şi 97 trebuie respinse.

Modificări acceptate în principiu

Amendamentul 12 privind crearea unui mecanism de solidaritate care ar putea ar putea oferi asistenţă în urma unui act de terorism este un concept nou, menţionat numai în preambul. Comisia conştientizează importanţa acestei probleme şi recunoaşte că urmările depăşesc sectorul transporturilor.

Amendamentul 17 de introducere a unei definiţii a „aeroportului” nu este indispensabil în acest regulament, dar poate fi acceptat în principiu de către Comisie.

Amendamentul 20 de modificare a definiţiei de „zonă delimitată” nu este necesar întrucât zonele aeroportuare nu sunt accesibile publicului. Pentru a clarifica acest aspect, ar fi mai bine să se adauge termenul „aeroportuară” după termenului „zonă”.

Amendamentul 23 de modificare a definiţiei termenului „poştă” se acceptă, dar ar trebui să fie specificat că „poşta transportatorului aerian” se exclude.

Amendamentele 25 şi 26 de modificare a definiţiei termenului „expeditor cunoscut” şi „expeditor client” sunt în conformitate cu propunerea iniţială a Comisiei. Totuşi, ar fi util, pentru claritate, să se adauge „pe cont propriu”. În plus, la amendamentul 26 ar fi util să se folosească „ sau poştă de către aeronavele poştale”, din motive de coerenţă cu restul regulamentului.

Amendamentul 38 privind transparenţa preţurilor preconizează că pasagerilor trebuie să li se indice costurile de securitate. Deşi nu este strict relevant pentru regulament, această dispoziţie poate constitui un mijloc de garantare a transparenţei pentru cetăţeni.

Amendamentul 46 privind cooperarea cu OIAC este binevenit, dar ar trebui inserat într-un articol separat, întrucât articolul 6 se referă numai la ţările terţe, categorie din care nu face parte OIAC.

Amendamentul 49 privind programele de securitate, deşi este redundant, poate fi acceptat.

Amendamentul 56 privind recunoaşterea programelor de securitate ale transportatorilor aerieni comunitari se acceptă, dar formularea trebuie modificată pentru a introduce cerinţele locale.

Amendamentul 68, privind data aplicării, depinde de data adoptării regulamentului.

Amendamentul 92 privind principiul că armele transportate în cala unei aeronave nu prezintă pericol este acceptabil, dar formularea acestuia poate fi îmbunătăţită.

Amendamentul 94 de definire clară a responsabilităţilor în cazul unui act de intervenţie ilicită poate fi acceptat.

Amendamentul 96 privind securitatea echipamentului este acceptabil numai în cazul în care cuvântul „acceptat” este înlocuit cu „definit”, întrucât nu există un sistem comunitar de aprobare.

Modificări acceptate parţial:

Amendamentul 6 de incorporare a unor modificări minore de redactare poate fi acceptat, dar nu şi modificarea „prezentului regulament” în „actul nou”.

Amendamentul 7 se acceptă, dar nu şi modificarea „prezentului regulament” în „actul nou”.

Amendamentul 13 limitează versiunea anexei 17 la cea existentă. Deşi era prevăzut în propunerea sa iniţială, Comisia a acceptat argumentul Consiliului pentru a menţine această competenţă în cazul în care vor exista versiuni noi. Acelaşi argument este valabil pentru amendamentul 15 în ceea ce priveşte Convenţia de la Chicago.

Amendamentul 29 privind „agenţii de siguranţă la bord” trebuie să se refere atât la agenţii statelor membre, cât şi la cei din ţările terţe. Termenul „membru” trebuie, prin urmare, eliminat.

Amendamentele 34 şi 51 privind anularea posibilităţii de utilizare a procedurii de urgenţă pentru adoptarea măsurilor de punere în aplicare prin intermediul comitetelor nu pot fi acceptate.

Amendamentul 54 privind programele de securitate ale transportatorilor aerieni trebuie să se refere atât la obligaţiile juridice ale UE, cât şi la obligaţiile privind programele naţionale de securitate a aviaţiei civile. În plus, propunerea iniţială impune transportatorilor, aeroporturilor şi altor entităţi obligaţii similare care vor fi modificate în cazul în care prezentul amendament se acceptă.

Amendamentul 70 de modificare a „persoanei” în „membru al personalului” se respinge, întrucât nu este admisibil ca o persoană care nu face parte din personal să deţină o legitimaţie care ar autoriza accesul în zona de securitate cu acces restricţionat, fără ca antecedentele persoanei respective să fi fost verificate în prealabil.

Amendamentul 72 de suprimare a cuvântului „poştă” aduce o incoerenţă în partea textului referitoare la marfă şi poştă.

Amendamente respinse de către Comisie

Amendamentul 2 de modificare a „prezentului Regulament” în „actul nou” nu se acceptă, întrucât în câţiva ani actul respectiv nu va mai fi nou.

Amendamentele 3, 31, 39 şi 44 privind finanţarea măsurilor de securitate vizează obligarea statelor membre la plata costurilor de securitate a aviaţiei civile – măsuri solicitate de statele membre în plus la regulamentul UE („măsuri mai stricte” prevăzute la articolul 5 din regulament). Deşi nu se opune acestui principiu, Comisia consideră totuşi că acest aspect nu trebuie abordat în prezenta propunere de regulament care se referă la normele tehnice.

Amendamentele 8 şi 60 privind EASA îi atribuie Agenţiei Europene pentru Siguranţa Aeriană un rol de inspecţie a securităţii. Nu este oportună modificarea substanţială, printr-un amendament de genul acesta, a competenţelor EASA pentru a atribui responsabilităţi privind securitatea.

Amendamentele 10, 67, 77, 78, 79 şi 81 privind acordurile cu ţările terţe vizând promovarea „sistemelor de control unic de securitate” pentru zborurile între Comunitate şi ţările terţe. Deşi acestea amendamente sunt bine intenţionate, ele nu fac decât să complice sarcina, în loc să o simplifice. Întrucât normele privind transferul de pasageri şi de bagaje urmează să fie aplicate pe aeroporturile comunitare, nu intervine niciun element extrateritorial şi, prin urmare, nicun acord nu este necesar. Trebuie să fie posibilă recunoaşterea normelor de siguranţă ale ţărilor terţe prin procedura de comitologie.

Amendamentele 21 şi 32 privind verificarea antecedentelor vizează armonizarea regulilor de verificare a antecedentelor personalului aeroporturilor şi ale membrilor echipajului. Aceste amendamente depăşesc domeniul de aplicare al acestui regulament, întrucât trebuie implicate serviciile secrete naţionale (principiul subsidiarităţii).

Amendamentul 22 privind pasagerii în tranzit nu se acceptă, întrucât pasagerii care pleacă cu aceeaşi aeronavă cu care au sosit, cu un zbor purtând acelaşi număr de zbor, nu se vor încadra în domeniul de aplicare al acestui regulament.

Amendamentul 33 introduce o „clauză de caducitate” care prevede că toate dispoziţiile sunt reexaminate şi adoptate după 6 luni. Aceasta ar crea o incertitudine juridică deoarece nu vor exista măsuri definitive de aplicat, ceea ce ar produce pagube, în special, industriei respective.

Amendamentul 36 introduce evaluările privind riscul, impactul şi costurile: în timp ce definiţia normelor şi a politicii în general va fi supusă evaluării riscului şi impactului, nu ar fi totuşi oportun să se procedeze în acelaşi fel cu măsurile şi procedurile. Pe lângă acestea, un grup al părţilor interesate (amendamentul 65 care se acceptă se către Comisie) ar putea servi drept cadru de evaluare detaliată a măsurilor şi procedurilor de punere în aplicare.

Amendamentul 37 introduce pentru statele membre o posibilitate de excludere voluntară de la măsurile care se consideră disproporţionate. Acest amendament ar anihila total conceptul de niveluri de bază armonizate în materie de aviaţie civilă în Comunitate, marcând o întoarcere la situaţia anterioară când se aplica un set necoordonat de normele naţionale.

Amendamentul 47 privind consultarea de către Comisie a unei ţări terţe înainte de a trimite un răspuns ţării terţe respective este nepotrivit într-un regulament comunitar.

Amendamentul 57 privind reducerea domeniului de aplicare la agenţi nu se acceptă, întrucât regula se aplică unei categorii mai largi decât agenţilor abilitaţi.

Amendamentul 62, care prevede că fiecare aeroport european care face obiectul dispoziţiilor prezentului regulament este inspectat cel puţin o dată la patru ani după intrarea în vigoare a acestui regulament, nu este realist. Aceasta presupune că, anual, Comisia întreprinde 200 de inspecţii sau, invers, că Comisia obligă statele membre să se supună unui ciclu de inspecţie de 4 ani, ceea ce nu este suficient.

Amendamentul 63 prevede reducerea numărului de dispoziţii vizate. Cu toate acestea, măsurile şi procedurile care conţin informaţii de securitate sensibile trebuie să poată fi considerate drept „informaţii clasificate ale UE”.

Amendamentul 66 este identic cu amendamentul 64, deja acceptat de către Comisie.

Amendamentele 73, 75, 86 şi 90 sunt atât de detaliate încât ar trebui integrate în normele de punere în aplicare.

Amendamentul 74 este repetitiv deoarece obiectul său este deja reglementat la punctul 4.1.3 litera (b) din anexă. Amendamentul 82 privind identificarea bagajelor de mână, însoţite sau neînsoţite, revine la propunerea iniţială a Comisiei, dar trebuie modificat întrucât conţine o incoerenţă cu anexa 17 privind OIAC (orientări).

Amendamentele 84, 85, 87, 88 şi 89 de suprimare a cuvântului „poştă” aduc o incoerenţă în partea textului referitoare la marfă şi poştă. În plus, în ceea ce priveşte amendamentul 85, textul propus de către Consiliu este mai precis.

Amendamentul 95 privind formarea se referă numai la personalul care deţine o legitimaţie de aeroport sau de echipaj, care nu poate fi eliberată personalului temporar sau vizitatorilor.

Amendamentul 97 privind verificarea antecedentelor înaintea acordării licenţei de pilot nu intră în domeniul de aplicare al acestui regulament.

5. Concluzie

În temeiul articolului 250 alineatul (2) din Tratatul CE, Comisia îşi modifică propunerea în conformitate cu cele menţionate anterior.